Penoas e komprenit-c'hwi ar ger "deiz-ha-bloaz"?    Me soñj din ez eo an amzer ha zo tremenet etre an darvoud hag an "deiz-ha-bloaz" just a-walc'h.    Da skouer emañ hiziv an 22 a viz Genver 2001 hag a-benn bloaz e vo an 22 a viz Genver 2002. Ya, met n'eus ket 'met bloaz etre an daou zeiziad-se ha bihanoc'h eo bloaz eget deiz + bloaz. Gwir eo met ma konter un devezh evit kement deiz a zo bet boulc'het e vo neuze bloaz hag un deiz. Setu neuze ar gevatalenn :    bloaz +  deiz = deiz-ha-bloaz    Petra emañ hennezh o klask, a soñjo lod, pemp troad d'ar maout? spazhañ laou? Tamm ebet. Met a-viskoaz em eus kavet iskis klevet :  "An trede deiz-ha-bloaz" pe "ugentvet deiz-ha-bloaz Mari" rak bewezh e soñjan (spered fall ma 'on) e "bloaz + 3 deiz " pe "bloaz + 20 deiz "  Ha kavout a rafen reishoc'h (ha "reishoc'h" n'eo ket "bravoc'h") klevet:  "An deiz-ha-trede-bloaz" pe "deiz-ha-ugentvet-bloaz Mari", daoust ma seblantont ken iskis all din.    Ma,  piv a ziluzio din ma spered ?    Alan